钦定古今图书集成/明伦汇编/氏族典/第376卷 > 董抟霄
## 钦定古今图书集成/明伦汇编/氏族典/第376卷 > 董抟霄

按《元史董抟霄传》：“抟霄，字孟起，磁州人。由国子生辟
陕西行台掾。时天大旱，从侍御史郭贞谳狱华阴县，
有李谋儿累杀商贾于道，事觉，狱已具，赂有司，谓徒
党未尽获，五年不决，人皆以为愤。抟霄言于贞，即尸
诸市，天乃大雨。授四川肃政廉访司知事，除泾阳县
尹，入为户部主事，升员外郎，拜监察御史。又出佥辽”
东肃政廉访司事，历江西行省左右司郎中，迁浙东
宣慰副使。其历官所至，往往理冤狱，革弊政，才誉益
著称于时。至正十一年，除济宁路总管，奉旨从江浙
平章教化进征安丰，遇贼大破之，遂复安丰。十二年，
命抟霄攻濠州，又命移军援江南。遂渡江至湖州德
清县，而徽、饶贼已陷杭州，遂进兵杭城。贼奔接待寺，
塞其门而焚之，贼皆死，遂复杭州。已而馀杭、武康、德
清次第以平徽、饶贼。复自昱岭关寇于潜，抟霄大破
之，追杀至于潜，遂复其县治。既又克复昌化县，复千
秋关，乘胜复安吉，遂平徽州。十四年除水军都万户。
俄陞枢密院判官。从丞相脱脱征高邮，分戍盐城。兴
化。贼巢十有二，悉剿平之，遂复安东。十六年，剿平北
沙、庙湾、沙浦等砦，寻进兵泗州。朝廷嘉其功，升同佥
淮南行枢密院事。十七年，毛贵陷益都、般阳等路，有
旨命抟霄从知枢密院事卜兰奚讨之。济南告急，抟
霄乃提兵援济南，大破之，济南始宁。诏就陞淮南行
枢密院副使，兼山东宣慰使都元帅。有嫉其功者，潜
于总兵太尉纽的该，令抟霄依前诏，从卜兰奚同征
益都。抟霄老且病，请以其弟昂霄代领其众，朝廷从
之，授昂霄淮南行枢密院判官。未几，有旨命抟霄守
河间之长芦。十八年，抟霄以兵北行，方驻兵南皮县
之魏家庄，适有使者奉诏拜抟霄河南行省右丞，甫
拜命，毛贵兵已至，而营垒犹未完，因拔剑督兵以战。
贼众突至抟霄前，捽而问曰：“汝为谁？”抟霄曰：“我董老
爷也。”众刺杀之，无血，惟见其有白气冲天。是日，昂霄
亦死之。事闻，赠宣忠守正保节功臣、荣禄大夫、河南
行省平章政事、柱国，追封魏国公，谥忠定。昂霄赠推
诚孝节功臣、嘉议大夫、礼部尚书、上轻车都尉，追封
陇西郡侯，谥忠毅。抟霄早以儒生起家，辄为能吏。会
天下大乱，乃复以武功自奋。其才略有大过人者，而
当时用之不能尽其才，君子惜之。